24PES-523

EH Bildu Nafarroa talde parlamentarioko foru parlamentari Mikel Zabaleta Aramendiak, Legebiltzarreko Erregelamenduan ezartzen denaren babesean, honako galdera hauek egiten dizkio Nafarroako Gobernuko Etxebizitzako, Gazteriako eta Migrazio Politiketako Departamentuari, idatziz erantzun ditzan:

8/2023 Errege Lege-dekretuaren bidez, etxegabetze- eta irtete-prozeduren etetea luzatzea erabaki zen 11/2020 Errege Lege-dekretuan ezartzen den etxebizitza-aukerarik gabeko familia zaurgarrientzat. Hartara, araudiak jada aurreikusitako kasuetan, 2024ko abenduaren 31ra bitarte luzatu zen familia ekonomikoki eta sozialki zaurgarrien etxegabetzeak eta irteteak bertan behera uzteko aldia.

Hortaz, arau horren arabera errentariak ezin izanen dira etxegabetu baldin eta ahozko epaiketa errentariak zor dituen zenbatekoei edo errenta-erreklamazioei buruzkoa bada, edo Hiri Errentamenduei buruzko azaroaren 24ko 29/1994 Legearen arabera sinatutako kontratuen iraupen-epearen iraungitzeari buruzkoa, finkaren jabetza berreskuratzea bilatzen dutena, lege horren 441. artikuluaren 5. apartatuan ezarritako moduan prozesua aldez aurretik eten bada nahiz eten ez bada.

Kasu horietan, errentariak epaitegian eskatzen ahalko du, artikulu horretan ezarritakoarekin bat, etxegabetzea edo irtetea eteteko intzidente berezia, berarentzat eta berarekin bizi direnentzat etxebizitza-aukera bat aurkitzea eragozten dion zaurgarritasun ekonomikoan egoteagatik.

Halaber, irteteko eguna jarri gabe egonen balitz, 440.3 artikuluan ezartzen den hamar eguneko epea igaro ez delako edo ikustaldia egin ez delako, bertan behera geldituko dira epe hori edo ikustaldia.

Epe hori laster bukatzear dagoenez gero, honako galdera idatzi hauek egin nahi ditut:

* Etxebizitza-aukerarik gabeko zenbat familia zaurgarriri aplikatzen ari zaie Nafarroan etxegabetze-prozeduren etetea, errege lege-dekretu horretan oinarrituta?
* Nafarroako Gobernuak babes sozialeko neurriren bat aurreikusten al du familia horientzat 2025eko urtarrilaren 1etik aitzina?

Iruñean, 2024ko abenduaren 6an

Foru parlamentaria: Mikel Zabaleta Aramendia